钦定古今图书集成/理学汇编/文学典/第036卷 > 刘孺〈览遵〉
## 钦定古今图书集成/理学汇编/文学典/第036卷 > 刘孺〈览遵〉

按《梁书》本传，“孺字孝稚，彭城安上里人也。祖勔，宋司
空忠昭公。父悛，齐太常敬子。孺幼聪敏，七岁能属文。
年十四，居父丧，毁瘠骨立，宗党咸异之。服阕，叔父瑱
为义兴郡，携以之官，常置坐侧，谓宾客曰：‘此儿吾家
之明珠也’。既长，美风采，性通和，虽家人不见其喜。愠
本州召迎主簿，起家中军法曹行参军。时镇军沈约”
闻其名，引为主簿，常与游宴赋诗，大为约所嗟赏。累
迁太子舍人，中军临川王主簿，太子洗马，尚书殿中
郎。出为太末令，在县有清绩。还除晋安王友，转太子
中舍人。孺少好文章，性又敏速，尝于御坐为《李赋》，受
诏便成，文不加点，高祖甚称赏之。后侍宴寿光殿，诏
群臣赋诗。时孺与张率并醉，未及成，高祖取孺手板
题戏之曰：“张率《东南》美，刘孺雒阳才，揽笔便应就，何
事久迟回。”其见亲爱如此。转中书郎，兼中书通事舍
人。顷之，迁太子家令，馀如故。出为宣惠晋安王长史，
领丹阳尹丞。迁太子中庶子，尚书吏部郎。出为轻车
湘东王长史，领会稽郡丞，公事免。顷之，起为王府记
室，散骑侍郎，兼光禄卿，累迁少府卿、司徒左长史、御
史中丞，号为称职。大通二年，迁散骑常侍。三年，迁左
民尚书，领步兵校尉。中大通四年，出为仁威临川王
长史、江夏太守，加贞威将军。五年，为宁远将军、司徒
左长史，未拜，改为都官尚书，领右军将军。大同五年，
守吏部尚书。其年，出为明威将军、晋陵太守。在郡和
理，为吏民所称。七年，入为侍中，领右军。其年，复为吏
部尚书，以母忧去职。居丧未期，以毁卒，时年五十九。
谥曰孝。子孺少与从兄苞、孝绰齐名，苞早卒，孝绰数
坐免黜，位并不高，惟孺贵显。有《文集》二十卷。子刍，著
作郎，早卒。孺二弟：览、遵。

览字孝智，十六通《老》《易》。历官中书郎。以所生母忧，庐
于墓，再期，口不尝盐酪，冬止著单布。家人患其不胜
丧，中夜窃置炭于床下，览因暖气得睡，既觉知之，号
恸欧血。高祖闻其有至性，数省视之。服阕，除尚书左
丞。性聪敏，尚书令史七百人一见，并记名姓。当官清
正，无所私。姊夫御史中丞褚湮、从兄吏部郎孝绰，在
职颇通赃货，览劾奏，并免官。孝绰怨之，尝谓人曰：“犬
啮行路，览噬家人。”出为始兴内史，治郡尤励清节。还
复为左丞，卒官。

遵，字孝陵。少清雅，有学行，工属文。起家著作郎、太子
舍人，累迁晋安王宣惠、云麾二府记室，甚见宾礼。转
南徐州治中。王后为雍州，复引为安北谘议参军，带
邔县令。中大通二年，王立为皇太子，仍除中庶子。遵
自随藩及在东宫，以旧恩偏蒙宠遇，同时莫及。大同
元年，卒官。皇太子深悼惜之，与遵从兄阳羡令孝仪
令曰：“‘贤从中庶，奄至殒逝，痛可言乎！其孝友淳深，立
身贞固，内含玉润，外表澜清。美誉嘉声，流于士友，言
行相符，始终如一。文史该富，琬琰为心，辞章博赡，元
黄成采。既以鸣谦表性，又以难进自居，未尝造请公
卿，缔交荣利。是以新沓莫之举，《社武》弗之知。自阮放
之官，野王之职，栖迟门下，已逾五载。同僚已陟，后进
多升，而怡然清静，不以少多为念，确尔之志，亦何易得？西河观宝，东江独步，书籍所载，必不是过。吾昔在
汉南，连翩书记，及忝朱方，从容坐首，良辰美景，清风
月夜，鹢舟乍动，朱鹭徐鸣，未尝一日而不追随，一时
而不会遇。酒阑耳热，言志赋诗，校覆忠贤，榷扬文史，
益者三友，此实其人’。及弘道下邑，未申善政，而能使
民结去思。野多驯雉，此亦威凤一羽，足以验其五德。
比在春坊，载获申晤，博望无通宾之务，司成多节文
之科，所赖故人，时相媲偶。而此子溘然，实可嗟痛。惟
与善人，此为虚说，天之报施，岂若此乎！想卿痛悼之
诚，亦当何已。往矣奈何！”投笔恻怆。“吾昨欲为志铭，并
为撰集。”吾之劣薄，其生也不能揄扬吹歔，使得骋其
才用。今者为铭为集，何益既往？故为痛惜之情，不能
已已耳。